Diari Oficial de la Generalitat Valenciana


Sumari del DOGV 7155, del 19-11-2013 (2013/10653)

Notificació de la sentència dictada en el procediment de modificació de mesures número 1514/2011.
-------------------------------------------------------------------------------------------------

### Dades del document

Número de DOGV
:   7155

Data del DOGV
:   19-11-2013

Secció del DOGV
:   IV. ADMINISTRACIÓ DE JUSTÍCIA

Número del document
:   2013/10060


Organisme emissor
:   Jutjat de Primera Instància número 26 de València

Tipus de document
:   Edicte

Notificació de la sentència dictada en el procediment de modificació de mesures número 1514/2011. [2013/10607]  
Alicia Ordeig Rabadán, secretària titular del Jutjat de Primera Instància número 26 de València, mitjançant este edicte faig saber que en les actuacions de modificació de mesures del supòsit contenciós 001514/2011, seguides a instàncies de José Fernando Ramírez Gimeno contra Claudia Carla Ferreira Silva, en situació de rebelia, en data 4 de juliol de 2012, ha recaigut la sentència que diu literalment així:  
«Sentència número 000465/2012  
Jutgessa que la dicta: María de la Cueva Santa Raro Marín.   
Lloc: València.   
Data: 4 de juliol de 2012.   
Part demandant: José Fernando Ramírez Gimeno.   
Advocada: Cristina Alcañiz Castells.  
Procuradora: Elvira Orts Rebollida.   
Part demandada: Claudia Carla Ferreira Silva.   
Advocat/ada: -   
Procurador/a: -  
Objecte del juí: modificació mesures contenciós.  
María de la Cueva Santa Raro Marín, jutgessa del Jutjat de Primera Instància número 26 de València, he vist estes actuacions de juí verbal de modificació de mesures número 1514/2011, recaigudes en el procediment sobre guarda i custòdia 294/2010, seguides a instàncies de José Fernando Ramírez Gimeno, representat per la procuradora senyora Orts Rebollida, i assistit de la lletrada senyora Alcañiz Castells, contra Claudia Carla Ferreira Silva, que no ha comparegut i declarada en rebelia a pesar de la seua situació personal, i en què ha sigut part el ministeri fiscal; i d'acord amb els següents  
Antecedents de fet  
Primer. Va correspondre a este Jutjat conéixer, per torn de repartiment, de la demanda de modificació de mesures definitives, contra la Sentència, de data 25 de març de l'any 2010, dictada per este Jutjat en les actuacions de guarda i custòdia 294/2010, d'este mateix Jutjat, en què, entre altres pronunciaments, s'atribuïa la guarda i custòdia compartida de la filla menor comuna, I. R. F., d'11 anys d'edat, i una aportació econòmica consistent en l'abonament de la meitat d'un lloguer a càrrec de l'ara demandant, en el sentit de deixar sense efecte estes, i que s'atribuïra al demandant la guarda i custòdia de la menor, I. R. F, en vista de la situació personal de la demandada, per la precarietat econòmica i desdonament de la vivenda que ocupava, la qual cosa implica un risc per a la menor.   
Segon. Repartida a este Jutjat la dita demanda, de conformitat amb allò que disposen l'article 775 i següents de la Llei d'Enjudiciament Civil, i una vegada contestada esta, es va assenyalar la compareixença prevista en l'últim precepte per al dia de la data, i va ser traslladat a la demandada, que va ser citada de forma legal de mode personal, amb els trasllats i les advertències necessàries, i esta no hi va comparéixer, on igualment consta el resultat de la prova admesa i practicada a instància de part, consistent exclusivament en la documental aportada.  
Tercer. Observades les regles de procediment.  
Fets declarats provats  
Primer. De les actuacions practicades, tenint en compte les alegacions del demandant, les proves documentals aportades i la prèvia exploració de la menor, es considera provada la situació sociopersonal de la demandada, exposada en l'escrit de la demanda que deriven, amb la seua guarda, una situació de la menor de greu incomoditat per a esta, pel fet d'ocupar la mare actualment només una habitació en una vivenda compartida. Així mateix, es comprova la bona actitud del pare, així com la seua estabilitat econòmica i professional per a poder cuidar i satisfer les necessitats de la menor.  
Segon. La menor manifesta, després de les preguntes tant de la jutgessa com per part del ministeri fiscal, el seu desig de viure amb son pare, perquè no li agrada l'ambient ni on viu sa mare. La menor es mostra introvertida però manifesta de forma clara el seu desig de passar les vacacions d'estiu amb son pare al poble, Oliva, on passen també les vacacions la família paterna i té molts amics. Que quan comence el colegi vol viure amb son pare, però no vol deixar de veure sa mare i li pareix bé dormir algun dia amb sa mare.  
Fonaments de dret  
Primer. Conforme ha exposat la Secció Desena de la nostra Audiència Provincial en múltiples resolucions, no hi ha cap dubte que les mesures definitives adoptades en una sentència, bé procedisquen de l'acord de les parts, bé hagen sigut adoptades per l'autoritat judicial, de conformitat amb allò que s'ha exposat en els articles 90 i 91 del Codi Civil, són susceptibles de modificació, quan s'haja produït una alteració substancial de les circumstàncies. De manera que la dita alteració substancial s'erigix en supòsit necessari sobre el qual ha d'operar la modificació. Mes el problema sorgix en l'aplicació pràctica del dit concepte en vista de la falta de concreció del legislador, per a la qual cosa cal acudir a la interpretació que en realitzen els tribunals. I així, prenent com a preferent la Sentència de l'Audiència Provincial de València, de data 15 de maig de 1995, ha d'entendre's per alteració substancial de les circumstàncies quan ?les bases personals o econòmiques que van servir per a articular el sistema de convivència, relació i assistència de cada un dels progenitors entre si i amb els fills de la parella, hagen patit un canvi tan rellevant i estable que, per afectar de manera substancial la justícia, equitat o suficiència d'aquelles mesures, justifiquen la seua alteració, en més o en menys, o la seua substitució per altres de diversa naturalesa?.  
  
En altres paraules, la regla rebus sic stantibus té en el procés matrimonial aplicació a través de la modificació de mesures quan hi ha hagut un canvi substancial de les circumstàncies que es van tindre en compte en pactar-se o decidir-se judicialment els efectes de la separació o divorci dels cònjuges. L'adaptació de les noves circumstàncies s'obtenen a través de l'acció prevista en els articles 90, 91, 100 i 101, tendent a modificar o extingir alguna mesura o totes aquelles, i en el seu aspecte processal a través del procediment de l'article 775 de la Llei d'Enjudiciament Civil. Ara bé, la llei no diu quan hi ha hagut un canvi substancial de les circumstàncies, per la qual cosa serà l'exegesi jurisprudencial la que ens anirà donant les pautes a través de les quals deduirem els requisits exigits per a la procedència de la demanda de modificació, i que són:  
1. Que hi haja hagut un canvi objectiu de les circumstàncies que hi van concórrer i es van tindre en compte quan es va dictar la sentència matrimonial anterior, la qual cosa suposa que els fets en els quals es base la demanda s'hagen produït amb anterioritat a dictar-se la sentència que va fixar les mesures.  
2. Que la variació o canvi siga substancial, açò és, que la variació o canvi de circumstàncies tinga rellevància legal i entitat suficient com per a justificar la modificació pretesa.  
3. Que el canvi de circumstàncies siga permanent o almenys que no obeïsca a una situació de caràcter transitori.  
4. Que es tracte de circumstàncies sobrevingudes i imprevisibles.  
5. Involuntàries, açò és, alienes a la voluntat del cònjuge que solicita la modificació  
6. Que siga acreditat en forma, pel cònjuge que ho solicita, el canvi de les circumstàncies, de conformitat amb l'article 217 de la Llei d'Enjudiciament Civil i havent de provar les existents llavors, de manera que qui l'inste ha d'acreditar no sols el canvi sinó també la situació anterior, perquè el tribunal puga establir l'exacta comparació entre el passat i el present.  
Segon. Respecte a l'atribució de la guarda i custòdia, actualment i en interés de la menor, no pot ser una altra que la de passar a residir amb el pare amb la guarda i custòdia, ja que és la decisió més apropiada per al benestar i estabilitat emocional, social, personal i familiar de la menor. Es considera provada la situació de risc que es produiria si seguix sota la guarda compartida, i per això és procedent el seu atorgament al pare, amb un règim de visites amb la mare que, a falta d'una altra petició, serà conforme al solicitat pel demandant, sense pernoctes, mentres es mantinga la indicada situació, i queda sense efecte l'aportació econòmica per aliments i lloguer de vivenda a càrrec del demandant. Però sí que es demana a la mare la retribució d'una pensió per aliments a favor de la menor, I., per qüestió d'orde públic, encara que no haja sigut demanada en la demanda pel demandant.  
  
Tercer. Atenint-se a la naturalesa d'este tipus de procediments no pertoca la imposició de costes, vist l'article 394 de la Llei d'Enjudiciament Civil.  
Dispositiva  
Estime la demanda de modificació de mesures presentada per José Fernando Ramírez Gimeno contra Claudia Carla Ferreira Silva, i modifique les mesures vigents sobre la guarda i custòdia de la seua filla, I. R. F., establides en el procediment indicat en l'encapçalament de la present resolució en els termes següents:  
Únic. S'atorga al pare la guarda i custòdia de la seua filla menor, I., i queda sense efecte l'obligació d'aliments i lloguer vigents a càrrec del demandant, mentres es mantinga la dita situació, i es reconeix un règim de visites amb la mare de tots els caps de setmana alternant dissabtes i diumenges, entre les 12.00 a les 20.00 hores, sense pernocta, i es manté el dit sistema durant les vacacions escolars, excepte acord entre les parts.  
S'establix una pensió alimentària a favor de la menor, I. R., de 180 euros mensuals, per a satisfer les necessitats bàsiques de la menor per qüestió d'orde públic, encara que no ha sigut demanada pel demandant, de què es valora la seua bona fe. És de justícia incloure esta clàusula per a vetlar per les necessitats de la menor i les obligacions comunes dels progenitors amb els seus fills, i més encara si residixen durant tant de temps amb un dels progenitors.  
No es fa una imposició expressa de costes a cap de les parts.  
Notifiqueu esta resolució a les parts de forma legal, i advertiu-los que no és ferma, i que es pot interposar contra esta, en el termini legalment establit, un recurs d'apelació davant d'este Jutjat, en el termini de vint dies, de conformitat amb allò que s'ha previst en l'article 458 de la Llei d'Enjudiciament Civil. L'esmentat recurs ha d'interposar-se per escrit en el termini de 20 dies, amb la indicació de la infracció comesa, segons el parer de la persona recurrent, i sense estos requisits no s'admetrà el recurs. Haurà d'efectuar-se la consignació de 50 euros, en el compte de depòsits i consignacions d'este Jutjat, obert en el Banesto 0030; oficina 3072; dígit de control 20; compte del Jutjat 9175896218; en descripció 1193-0000-02 € número del procediment amb quatre dígits - dos últims números de l'any, llevat que la persona recurrent tinga concedit el benefici de justícia gratuïta, segons establix la disposició addicional 15a de la Llei Orgànica 1/2009, de 3 de novembre, i s'haurà d'acreditar la dita consignació. En cas de no efectuar-se el depòsit, serà esmenable el defecte en el termini de dos dies, i no s'admetrà a tràmit en cas de no esmenar-lo.  
Esta és la meua sentència, que, definitivament jutjant, pronuncie, mane i firme. El jutge. El secretari judicial».  
  
I perquè valga de notificació de forma deguda a la demandada, Claudia Carla Ferreira Silva, en situació de rebelia i parador ignorat, expedisc i firme el present edicte.  
  
València, 12 de novembre de 2013.- La secretària judicial: Alicia Ordeig Rabadán.